יורם בן-פורת

יורם בן-פורת (1937 – 18 באוקטובר 1992) היה כלכלן ישראלי ופרופסור לכלכלה באוניברסיטה העברית בירושלים. בן-פורת שימש כרקטור האוניברסיטה העברית ולאחר מכן נשיאה. כמו כן היה מנהל מכון פאלק ונשיא האגודה הישראלית לכלכלה.

ביוגרפיה
בן-פורת נולד בשנת 1937 בתל אביב. בשנת 1957 החל את לימודיו לתואר ראשון בכלכלה ומזרח תיכון באוניברסיטה העברית, ובשנת 1966 סיים תואר שני, כשנושא התזה שלו היה כוח העבודה הערבי בישראל. הוא שימש כעוזר הוראה ליהודה גרונפלד, ובשנת 1967 הצטרף לסגל האוניברסיטה העברית.

בן-פורת המשיך ללימודי דוקטורט באוניברסיטת הרווארד, שם למד אצל סיימון קוזנץ. בשנת 1979 מונה למנהל מכון פאלק למחקר כלכלי בישראל. בשנת 1988 מונה לרקטור האוניברסיטה, ובשנת 1990 מונה לנשיא האוניברסיטה העברית.

בשנות השמונים היה פעיל בתנועת שלום עכשיו.

ב-18 באוקטובר 1992 התנגשה בכביש הערבה משאית סמיטריילר במכוניתו בעת שנסע לחופשה באילת עם משפחתו. נהג המשאית, חייל בשירות סדיר, פגע במכונית בעת ניסיון עקיפה. שלושת הנוסעים במכונית – יורם, אשתו יעל כהן בן-פורת (מרצה בחוג לפילוסופיה באוניברסיטה העברית) ובנם יהלי בן החמש – נהרגו והובאו לקבורה זה לצד זה בהר המנוחות בירושלים. נהג המשאית הורשע בהריגה. לבן פורת היו עוד שלושה ילדים מנישואים קודמים לנטע (לימים אשתו של פרופ’ מיכאל ברונו): איתי, אורי ורוני.

לזכרו הוקמה "קרן בן-פורת", המקיימת הרצאה שנתית לזכרו ועורכת ערבי עיון וכנסים בינלאומיים. כמו כן מעניקה האוניברסיטה העברית את "פרס נשיא האוניברסיטה לחוקר צעיר מצטיין ע"ש יורם בן-פורת".

ספרים
 כוח העבודה הערבי בישראל, ירושלים: המכון למחקר כלכלי בישראל על-שם מוריס פאלק, 1966. 
 המהפך שלא היה: אידאולוגיה ומדיניות כלכלית 1977–1981, ירושלים: מכון מוריס פאלק למחקר כלכלי בישראל, 1982.
 יורם בן-פורת, עמנואל מרקס, שמעון שמיר, מחנה פליטים בגב-ההר, תל אביב: מכון שילוח (אוניברסיטת תל אביב), 1974.
 יורם בן-פורת (עורך), המשק הישראלי – חבלי צמיחה, תל אביב: עם עובד, 1989.

קישורים חיצוניים 

 
 Joseph Finklestone, Obituary: Professor Yoram Ben-Porath, The Independent, 26 October 1992
 Yoram Ben-Porath, 55; A Top Israeli Academic, New York Times
 Reuben Gronau, Yoram Ben-Porath: The Economist, the Friend, Journal of Labor Economics 12(1) Part 2,

הערות שוליים

נשיאי האוניברסיטה העברית בירושלים
רקטורי האוניברסיטה העברית בירושלים
סגל האוניברסיטה העברית בירושלים: כלכלה
בוגרי האוניברסיטה העברית בירושלים
בעלי תואר דוקטור מאוניברסיטת הרווארד
כלכלנים ישראלים
נשיאי האגודה הישראלית לכלכלה
חברי שלום עכשיו
הרוגי תאונות דרכים בישראל
יהודים הקבורים בהר המנוחות
ישראלים שנולדו ב-1937
ישראלים שנפטרו ב-1992